48 
Vi vare her omtrent ved, hvad vi ude fra havde antaget for at 
være Bunden af Fjorden; det viste sig imidlertid, at denne, i 
Stedet for at afsluttes, gjorde' en skarp Drejning og fortsattes 
Nord efter. Vi gik lidt tilfjælds for at faa Overblik og maatte 
arbejde os gjennem et knæhøjt Krat af Pil, Birk, Blaabær, 
Krækkebær med flere, ivævet med et rigt Blomsterflor. Alt 
var de fleste Steder fortørret, saa at det knasede under 
Fødderne; en kastet, brændende Tændstik vilde sikkert have 
foraarsaget en stor Hedebrand. Hvor der var lidt Fugtighed 
eller i Skyggen i Kløfterne, stode Planterne derimod friske 
og frodige, og man kunde knap tænke sig, at man midt i 
i denne Yppighed var paa 70° Nord Bredde paa Grønlands Øst¬ 
kyst. Blaablærrene vare modne og overmodne. Der herskede 
ogsaa paa disse mod Syd vendende Skrænter, som rigtig kunde 
blive gjennembagte af Solen, en ligefrem tropisk Temperatur, 
og det endog i den Grad, at vi maatte tage Overtøj og Ben¬ 
klæder af og gaa videre, kun iførte det allernødvendigste Undertøj. 
Mærkværdig nok, men meget heldigt for os, var der ingen Myg, 
skjøndt der fandtes mange smaa Kjær med frodig Bevoxning, 
særlig af Kjæruld, der undertiden dannede store hvide Stræk¬ 
ninger. Her var et helt Paradis mellem Isfjælde. 
Man maa i det Hele taget ikke tro, at den Plantevæxt, man 
finder heroppe, kan karakteriseres som «en fortrykket og for- 
kuet, arktisk Vegetation». Nej, Planterne befinde sig aabenbart 
udmærket vel her, de have acclimatiseret sig og antaget saa- 
danne Egenskaber, som gjøre dem skikkede til at trives og 
forplante sig trods den bidende Vinterkulde og den tørrende 
Sommersol. De ere maaske nok smaa og undersætsige, men 
fremfor alt sejge og kraftige. 
Vi gik derefter med Dampbarkassen rundt om Pynten, 
hvor Fjorden drejede Nord i og befandt os nu i et større 
Bassin fyldt med mange store Isfjælde. Midt i Bassinet laa en 
mindre 0, som strax tildrog sig vor Opmærksomhed ved sin 
intensive røde Farve. 
